CELEX: 32014D0510
Language: fi
Date: 2014-07-29 00:00:00
Title: 2014/510/EU: Komission täytäntöönpanopäätös, annettu 29 päivänä heinäkuuta 2014 , Bangladeshista peräisin olevien betelköynnöksen lehtiä ( ”Piper betle” ) sisältävien tai niistä koostuvien elintarvikkeiden tuonnin väliaikaisesta keskeyttämisestä annetun täytäntöönpanopäätöksen 2014/88/EU muuttamisesta sen soveltamisajan osalta (tiedoksiannettu numerolla C(2014) 5327)  ETA:n kannalta merkityksellinen teksti

31.7.2014   
            
            
               FI
            
            
               Euroopan unionin virallinen lehti
            
            
               L 228/33
            
         KOMISSION TÄYTÄNTÖÖNPANOPÄÄTÖS,
   annettu 29 päivänä heinäkuuta 2014,
   Bangladeshista peräisin olevien betelköynnöksen lehtiä (”Piper betle”) sisältävien tai niistä koostuvien elintarvikkeiden tuonnin väliaikaisesta keskeyttämisestä annetun täytäntöönpanopäätöksen 2014/88/EU muuttamisesta sen soveltamisajan osalta
   
      
         (tiedoksiannettu numerolla C(2014) 5327)
      
   
   (ETA:n kannalta merkityksellinen teksti)
   
      (2014/510/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan i alakohdan,
   sekä katsoo seuraavaa:
   
               (1)
            
            
               Komission täytäntöönpanopäätös 2014/88/EU (2) annettiin, kun elintarvikkeiden ja rehujen nopean hälytysjärjestelmän (RASFF) kautta saatiin lukuisia ilmoituksia erilaisten salmonellakantojen, mukaan luettuna salmonella typhimurium, esiintymisestä elintarvikkeissa. Kyseinen kanta on toiseksi yleisimmin ilmoitettu serotyyppi ihmisissä, ja sitä on esiintynyt laajasti Bangladeshista peräisin olevissa elintarvikkeissa, jotka sisältävät betelköynnöksen lehtiä (Piper betle; tunnetaan myös nimellä paan-lehti tai ”Betel quid”) tai koostuvat niistä. Vuodesta 2011 lähtien Yhdistynyt kuningaskunta on ilmoittanut useista salmonellaepidemioista, jotka ovat lähtöisin betelköynnöksen lehdistä. Lisäksi on todennäköistä, että kaikista tapauksista unionissa ei ole ilmoitettu.
            
         
               (2)
            
            
               Täytäntöönpanopäätöksellä 2014/88/EU kielletään betelköynnöksen lehtiä sisältävien tai niistä koostuvien elintarvikkeiden tuonti Bangladeshista unioniin 31 päivään heinäkuuta 2014.
            
         
               (3)
            
            
               Bangladesh toimitti helmikuussa 2014 toimintasuunnitelmansa täytäntöönpanoon liittyvän päivitetyn selvityksen, joka koskee Euroopan komission elintarvike- ja eläinlääkintätoimiston vuonna 2013 tekemän tarkastuskäynnin aikana havaittujen puutteiden korjaamista. Siinä todettiin, että suunnitelman täytäntöönpano on edelleen käynnissä eikä sitä ole vielä saatettu päätökseen.
            
         
               (4)
            
            
               Avoinna on siis edelleen useita kysymyksiä. Erityisesti tuotannonalan ehdottamaa betelköynnöksen lehtien vientiohjelmaa ei ole vielä pantu täytäntöön. Bangladeshin toukokuussa 2013 käyttöön ottama betelköynnöksen lehtien vientikielto on edelleen voimassa. Se ei kuitenkaan ole osoittautunut täysin toimivaksi, ja sen hyväksymisen jälkeen RASFF-järjestelmään on ilmoitettu yhdeksästä tapauksesta, joissa betelköynnöksen lehtiä on yritetty tuoda unioniin. Sen vuoksi ei voida päätellä, että Bangladeshin antamat takeet ovat riittävät, jotta voitaisiin puuttua ihmisten terveydelle aiheutuviin vakaviin riskeihin. Sen vuoksi täytäntöönpanopäätöksellä 2014/88/EU käyttöön otetetut hätätoimenpiteet olisi pidettävä voimassa.
            
         
               (5)
            
            
               Täytäntöönpanopäätöksen 2014/88/EU soveltamisaikaa olisi näin ollen jatkettava 30 päivään kesäkuuta 2015.
            
         
               (6)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Korvataan täytäntöönpanopäätöksen 2014/88/EU 4 artikla seuraavasti:
   
      ”4 artikla
      Tätä päätöstä sovelletaan 30 päivään kesäkuuta 2015.”
   
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 29 päivänä heinäkuuta 2014.
      
         
            Komission puolesta
         
         Tonio BORG
         
            Komission jäsen
         
      
   
   
      (1)  EYVL L 31, 1.2.2002, s. 1.
   
      (2)  Komission täytäntöönpanopäätös 2014/88/EU, annettu 13 päivänä helmikuuta 2014, Bangladeshista peräisin olevien betelköynnöksen lehtiä (”Piper betle”) sisältävien tai niistä koostuvien elintarvikkeiden tuonnin väliaikaisesta keskeyttämisestä (EUVL L 45, 15.2.2014, s. 34).